《述哀 其三》
清代·王采蘋

缅怀属纩时，死丧叠相继。舅老白盈颠，频年病惊悸。

大药苦难求，骑箕竟长逝。叔也二竖侵，和缓费疗治。

兀兀簿书间，食少形已瘁。一朝构闵凶，灭性难守戒。

姑也体素羸，神伤益憔悴。抚兹杞妇悲，复洒西河泪。

全归庶无憾，遗痛曷有既。嗟哉薄宦贫，棺衾未预置。

斯时夏正中，炎热如火炽。瓦盘挹水多，葵扇招凉至。

三日殓始成，惴惴胡敢懈。躄踊一号啕，惨惨日阴曀。

天道其宁论，胡为酷如是。

作者简介：江苏太仓人，字涧香。程培元妻。能诗，工隶书，善翎毛花卉。年七十余，河督许振祎聘为女师。有《忆选楼诗稿》。